CELEX: 
Language: mt
Date: 2017-01-31 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) Nru 251/2014 tal-Parlament Ewropew u tal-Kunsill f’dak li għandu x’jaqsam mal-proċessi ta’ produzzjoni awtorizzati sabiex jinkisbu prodotti tal-inbid aromatizzat

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Ir-Regolament (UE) Nru 251/2014 tal-Parlament Ewropew u tal-Kunsill dwar id-definizzjoni, id-deskrizzjoni, il-preżentazzjoni, it-tikkettar u l-protezzjoni tal-indikazzjonijiet ġeografiċi tal-prodotti tal-inbid aromatizzat lill-Kummissjoni jagħtiha s-setgħa tadotta atti delegati għall-istabbiliment tal-proċessi ta’ produzzjoni awtorizzati sabiex jinkisbu prodotti tal-inbid aromatizzat.
            
            
               L-għan ta’ dan l-att delegat huwa li jiġu stabbiliti proċessi ta’ produzzjoni awtorizzati bħal dawn, filwaqt li jitqiesu l-proċessi ta’ produzzjoni rrakkomandati mill-Organizzazzjoni Internazzjonali tad-Dielja u l-Inbid (l-OIV).
            
            
               Din l-inizjattiva mhix inkluża fl-aġenda tar-REFIT. Madankollu, il-proposta tfasslet billi tqiesu l-prinċipji gwida ta’ “regolamentazzjoni aħjar”.
            
            
               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               Il-bażi ġuridika ta’ dan l-att delegat hija r-Regolament (UE) Nru 251/2014 tal-Parlament Ewropew u tal-Kunsill tas-26 ta’ Frar 2014 dwar id-definizzjoni, id-deskrizzjoni, il-preżentazzjoni, it-tikkettar u l-protezzjoni tal-indikazzjonijiet ġeografiċi tal-prodotti tal-inbid aromatizzat
                  1
               , u b’mod partikulari l-Artikolu 4(2) tiegħu.
            
            
               
                  L-Istati Membri huma responsabbli mill-implimentazzjoni tad-dispożizzjonijiet ta’ dak ir-Regolament. Madankollu, jenħtieġ li jiġi żgurat li r-regoli dwar l-inbejjed aromatizzati jiġu applikati bl-istess mod fl-Istati Membri kollha sabiex jiġu evitati l-prattiki qarrieqa, tkun żgurata l-protezzjoni tal-konsumaturi u tiġi evitata l-kompetizzjoni inġusta. Għalhekk, il-leġiżlatur ta s-setgħa lill-Kummissjoni timplimenta miżuri marbutin b’mod speċifiku mal-metodi ta’ produzzjoni awtorizzati għall-manifattura tal-prodotti tal-inbid aromatizzat.
               
            
            
               L-azzjonijiet li jagħmlu l-Istati Membri waħedhom mhux se jkunu biżżejjed biex ikun hemm dispożizzjonijiet koerenti u mhux diskriminatorji. Barra minn hekk, il-fatt li jkollhom jikkonformaw ma’ regoli nazzjonali speċifiċi jista’ joħloq piż eċċessiv għall-operaturi tal-prodotti tal-inbid aromatizzat u jżidilhom l-ispejjeż. Dan ikun ukoll ta’ detriment għall-konsumaturi, li jistgħu jingħataw informazzjoni qarrieqa dwar il-kompożizzjoni tal-prodott finali jew in-natura tiegħu.
            
            
               3.L-EVALWAZZJONI, IL-KONSULTAZZJONI U L-VALUTAZZJONI TAL-IMPATT
            
            
               Saru konsultazzjonijiet fil-Grupp tal-Esperti dwar is-Swieq Agrikoli li kienu jinvolvu esperti mit-28 Stat Membru kollha u li kienu jittrattaw b’mod partikulari l-aspetti li jidħlu fir-Regolament li jistabbilixxi Organizzazzjoni Komuni tas-Swieq fi prodotti agrikoli (is-sottogrupp tal-“inbid”); dawn saru matul il-laqgħat li saru fit-30 ta’ Mejju u fid-19 ta’ Lulju 2016, li matulhom ġie ppreżentat l-abbozz tat-test u ntlaħaq qbil dwaru. L-abbozz tal-verżjoni ta’ dan l-att intbagħat lill-Parlament Ewropew u lill-Kunsill meta kienu qed jiġu organizzati l-laqgħat tal-Grupp tal-esperti.
            
            
               Barra minn hekk, il-proċessi tal-produzzjoni għall-prodotti tal-inbid aromatizzat ġew diskussi fil-kuntest tal-laqgħat tal-Grupp ta’ djalogu ċivili, li matulhom il-Kummissjoni ġabret informazzjoni, opinjonijiet u rakkomandazzjonijiet mingħand l-esperti tal-prodotti tal-inbid aromatizzat.
            
            
               Jeżisti kunsens fost l-Istati Membri u l-produtturi tal-prodotti tal-inbid aromatizzat dwar il-proċessi tal-produzzjoni awtorizzati minn dan l-att delegat, li ġew stabbiliti billi tqiesu l-proċessi ta’ produzzjoni rrakkomandati u ppubblikati mill-Organizzazzjoni Internazzjonali tad-Dielja u l-Inbid (l-OIV). Għal din ir-raġuni, ma tqiesx li kien hemm bżonn li ssir valutazzjoni tal-impatt.
            
            
               L-abbozz tar-Regolament delegat ġie ppubblikat fil-portal għal Regolamentazzjoni Aħjar mit-23 ta' Settembru sal-21 ta’ Ottubru 2016 u ma rċieva l-ebda feedback.
            
            
               4.L-IMPLIKAZZJONIJIET BAĠITARJI
            
            
               Il-proposta mhix se taffettwa l-baġit tal-Unjoni.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 31.1.2017
            
            
               li jissupplimenta r-Regolament (UE) Nru 251/2014 tal-Parlament Ewropew u tal-Kunsill f’dak li għandu x’jaqsam mal-proċessi ta’ produzzjoni awtorizzati sabiex jinkisbu prodotti tal-inbid aromatizzat
            
         
         
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 251/2014 tal-Parlament Ewropew u tal-Kunsill tas-26 ta’ Frar 2014 dwar id-definizzjoni, id-deskrizzjoni, il-preżentazzjoni, it-tikkettar u l-protezzjoni tal-indikazzjonijiet ġeografiċi tal-prodotti tal-inbid aromatizzat
                  2
               , u b’mod partikulari l-Artikolu 4(2) tiegħu,
            
            
               Billi:
            
            
               (1)Tradizzjonalment, il-prodotti tal-inbid aromatizzat jiġu prodotti fl-Unjoni; dawn jikkostitwixxu settur importanti għall-produtturi u għall-konsumaturi u huma suq importanti għall-agrikoltura tal-Unjoni. L-Artikolu 4 tar-Regolament (UE) Nru 251/2014 jistipula r-rekwiżiti, ir-restrizzjonijiet u d-deskrizzjonijiet skont liema l-inbejjed aromatizzati għandhom jiġu prodotti. Dan jagħti wkoll is-setgħa lill-Kummissjoni tadotta att delegat sabiex tistabbilixxi l-proċessi ta’ produzzjoni sabiex jinkisbu prodotti tal-inbid aromatizzat.
            
            
               (2)Sabiex jinkiseb livell għoli ta’ protezzjoni tal-konsumaturi, jiġu evitati l-prattiki qarrieqa u tkun żgurata l-kompetizzjoni ġusta fost il-produtturi, għandhom jiġu stabbiliti kriterji ddefiniti b’mod ċar għall-produzzjoni tal-prodotti tal-inbid aromatizzat. Barra minn hekk, skont l-Artikolu 4 tar-Regolament (UE) Nru 251/2014, il-Kummissjoni għandha tqis il-proċessi ta’ produzzjoni rrakkomandati u ppubblikati mill-Organizzazzjoni Internazzjonali tad-Dielja u l-Inbid (l-OIV).
            
            
               (3)Il-proċessi tal-produzzjoni għall-prodotti tal-inbid aromatizzat irrakkomandati u ppubblikati mill-OIV huma inklużi fir-Riżoluzzjoni OENO 439-2012 tal-OIV u għandhom jintużaw bħala referenza għall-istabbiliment tal-proċessi ta’ produzzjoni awtorizzati fl-Unjoni. Madankollu, minn konsultazzjoni li saret mal-esperti tal-Istati Membri u mar-rappreżentanti tas-settur tal-prodotti tal-inbid aromatizzat, ħareġ li xi wħud minn dawk il-proċessi ma jirriflettux għalkollox il-prattiki tradizzjonali tal-produzzjoni tal-Unjoni. Għalhekk dawn għandhom jiġu adattati u kkompletati sabiex jirrispondu aħjar għall-bżonnijiet tal-produtturi f’dak li għandu x’jaqsam mal-metodi ta’ produzzjoni u għall-aspettattivi tal-konsumaturi f’dak li għandu x’jaqsam mal-kwalità tal-prodotti,
            
            
               ADOTTAT DAN IR-REGOLAMENT:
            
            
               Artikolu 1
            
            
               Il-proċessi tal-produzzjoni għall-prodotti tal-inbid aromatizzat
            
            
               Il-proċessi ta’ produzzjoni awtorizzati sabiex jinkisbu prodotti tal-inbid aromatizzat, skont ir-Regolament (UE) Nru 251/2014, huma dawk imniżżlin fl-Anness ta’ dan ir-Regolament.
            
            
               Artikolu 2
            
            
               Id-dħul fis-seħħ
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmula fi Brussell, 31.1.2017
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  ĠU L 84, 20.3.2014, p. 14.
               
               
                  
                     (2)
                  ĠU L 84, 20.3.2014, p. 14.
               
            
      
    ---documentbreak--- 
      
         
         
            
               Lista tal-proċessi ta’ produzzjoni awtorizzati msemmija 
                  fl-Artikolu 4(2) tar-Regolament (UE) Nru 251/2014
            
            
                     
                        Numru
                     
                  
                  
                     
                        Proċess tal-produzzjoni
                     
                  
                  
                     
                        Għan
                     
                  
                  
                     
                        Kundizzjonijiet tal-użu
                     
                  
                  
                     
                        Rekwiżiti
                     
                  
               
                     
                        1
                     
                  
                  
                     
                        L-aċidifikazzjoni u d-deaċidifikazzjoni
                     
                  
                  
                     
                        Li tiżdied jew tonqos l-aċidità totali u l-aċidità reali (li jonqos jew jiżdied il-pH), sabiex il-prodott jingħata karatteristiċi organolettiċi speċifiċi u tiżdiedlu l-istabbiltà.
                     
                  
                  
                     
                        Ipproċessar bl-elettromembrani
                     
                     
                        Trattament bl-iskambjaturi tal-katjoni
                     
                  
                  
                     
                        Għall-ipproċessar bl-elettromembrani għall-aċidifikazzjoni, għandhom japplikaw mutatis mutandis ir-rekwiżiti stabbiliti fl-Appendiċi 14 tar-Regolament tal-Kummissjoni (KE) Nru 606/2009
                           1
                        .
                     
                     
                        Għall-ipproċessar bl-elettromembrani għad-deaċidifikazzjoni, għandhom japplikaw mutatis mutandis ir-rekwiżiti stabbiliti fl-Appendiċi 17 tar-Regolament tal-Kummissjoni (KE) Nru 606/2009.
                     
                     
                        Għall-użu tal-iskambjaturi tal-katjoni, għandhom japplikaw mutatis mutandis ir-rekwiżiti stabbiliti fl-Appendiċi 15 tar-Regolament tal-Kummissjoni (KE) Nru 606/2009. 
                     
                  
               
                     
                        2
                     
                  
                  
                     
                        It-tisfija u ċ-ċentrifugazzjoni
                     
                  
                  
                     
                        Li jinkisbu: 
                     
                     
                        it-trasparenza tal-prodotti; 
                     
                     
                        l-istabbiltà bijoloġika billi jitneħħew il-mikrorganiżmi; u 
                     
                     
                        l-istabbiltà kimika.
                     
                  
                  
                     
                        Il-prodotti tal-inbejjed aromatizzati jgħaddu minn filtri li jaqbdu l-partiċelli sospiżi, bis-sustanzi f’soluzzjoni kollojdali.
                     
                     
                        Il-filtrazzjoni tista’ ssir b’aġent tal-filtrazzjoni inert jew mingħajru, b’membrani organiċi jew minerali, inklużi membrani semipermeabbli.
                     
                  
                  
                     
                  
               
                     
                        3
                     
                  
                  
                     
                        Il-korrezzjoni tal-lewn u tat-togħma
                     
                  
                  
                     
                        Li jiġi aġġustat il-lewn tal-prodott.
                     
                     
                        Li l-prodott jingħata karatteristiċi organolettiċi speċifiċi.
                     
                  
                  
                     
                        Trattament bil-karbonju enoloġiku.
                     
                     
                        Trattament bil-polivinilpolipirrolidon.
                     
                  
                  
                     
                        Il-karbonju: massimu ta’ 200 gramma għal kull ettolitru
                     
                     
                        Il-polivinilpolipirrolidon: massimu ta’ 80 gramma għal kull ettolitru
                     
                  
               
                     
                        4
                     
                  
                  
                     
                        Iż-żieda fil-kontenut ta’ alkoħol
                     
                  
                  
                     
                        Li jiżdied il-kontenut ta’ alkoħol
                     
                  
                  
                     
                        It-tneħħija tal-ilma permezz: 
                     
                     
                        ota’ tekniki tat-tisħiħ ta’ tnaqqis bħall-ożmożi inversa;
                     
                     
                        otal-krijokonċentrazzjoni permezz tal-iffriżar u tat-tneħħija tas-silġ li jkun ġie ffurmat b’dan il-mod.
                     
                     
                        Il-fermentazzjoni sekondarja billi jiżdied iz-zokkor fermentabbli minn fost dak imsemmi fl-Anness I(2) tar-Regolament (UE) Nru 251/2014 u wara l-fermentazzjoni permezz ta’ ħmejjer magħżulin.
                     
                  
                  
                     
                  
               
                     
                        5
                     
                  
                  
                     
                        It-tnaqqis fil-kontenut tal-alkoħol
                     
                  
                  
                     
                        Li jitnaqqas il-kontenut tal-alkoħol
                     
                     
                  
                  
                     
                        Is-separazzjoni tal-etanol bl-użu ta’ tekniki fiżiċi tas-separazzjoni.
                     
                  
                  
                     
                        Il-prodotti tal-inbid aromatizzat ittrattati ma għandu jkollhom l-ebda nuqqas organolettiku u għandhom ikunu adattati għall-konsum dirett mill-bniedem.
                     
                     
                        Ma jistax jitnaqqas l-alkoħol fi prodott tal-inbid aromatizzat jekk tkun saret xi waħda mill-operazzjonijiet li ġejjin waqt il-preparazzjoni tal-prodott tal-inbid aromatizzat:
                     
                     
                        -iż-żieda tal-alkoħol;
                     
                     
                        -il-konċentrazzjoni; jew
                     
                     
                        -il-fermentazzjoni sekondarja.
                     
                  
               
                     
                        6
                     
                  
                  
                     
                        L-istabbilizzazzjoni tartarika
                     
                  
                  
                     
                        Li tinkiseb l-istabbiltà tartarika b’rabta mat-tartrat idroġenat tal-potassju, mat-tartrat tal-kalċju u ma’ mlieħ oħrajn tal-kalċju.
                     
                  
                  
                     
                        Trattament bl-elettrodijaliżi
                     
                     
                        Trattament bl-iskambjatur tal-katjoni li matulu l-inbid bażiku jgħaddi minn ġo kolonna mimlija bir-reżina polimerika li tirreaġixxi bħala polielettrolit li ma jistax jinħall u li l-katjoni tagħha jistgħu jinbidlu ma’ katjoni tal-ambjent tal-madwar.
                     
                     
                        It-tkessiħ billi l-prodotti jinżammu f’temperatura mnaqqsa
                     
                  
                  
                     
                        Għat-trattament bl-elettrodijaliżi, għandhom japplikaw mutatis mutandis ir-rekwiżiti stabbiliti fl-Appendiċi 7 tar-Regolament tal-Kummissjoni (KE) Nru 606/2009.
                     
                     
                        Għall-użu tal-iskambjaturi tal-katjoni, għandhom japplikaw mutatis mutandis ir-rekwiżiti stabbiliti fl-Appendiċi 12 tar-Regolament tal-Kummissjoni (KE) Nru 606/2009.
                     
                     
                     
                  
               
                     
                        7
                     
                  
                  
                     
                        It-taħlit
                     
                  
                  
                     
                        Li jiġi aġġustat il-profil organolettiku finali tal-prodotti tal-inbid aromatizzat
                     
                  
                  
                     
                        It-taħlit ta’ prodotti differenti tas-settur tal-inbid, kif imsemmi fil-punti 2(a), 3(a) u 4(a) tal-Artikolu 3 tar-Regolament (UE) Nru 251/2014.
                     
                  
                  
                     
                  
               
                     
                        8
                     
                  
                  
                     
                        Il-preservazzjoni permezz tas-sħana
                     
                  
                  
                     
                        Li jiġi ppreservat il-prodott billi tiġi żgurata l-istabbiltà mikrobijoloġika.
                     
                  
                  
                     
                        It-tisħin, inkluża l-pastorizzazzjoni. It-tisħin sat-temperatura li hemm bżonn biex jitneħħew il-batterji u l-ħmejjer.
                     
                  
                  
                     
                  
               
                     
                        9
                     
                  
                  
                     
                        Il-kjarifikazzjoni
                     
                  
                  
                     
                        Li jitneħħew il-komponenti li ma jinħallux
                     
                  
                  
                     
                        L-użu tal-għajnuniet għall-ipproċessar li ġejjin:
                     
                     
                        -il-ġelatina li tittiekel;
                     
                     
                        -il-proteini tal-pjanti li ġejjin mill-qamħ u mill-piżelli;
                     
                     
                        -l-isinglass;
                     
                     
                        -il-kaseina u l-kaseinati tal-potassju;
                     
                     
                        -l-abjad tal-bajd;
                     
                     
                        -il-bentonit;
                     
                     
                        -id-diossidu tas-siliċju f’forma ta’ ġell jew ta’ soluzzjoni kollojdali.
                     
                  
                  
                     
                  
               
         
         
            
                  
                     (1)
                  Ir-Regolament tal-Kummissjoni (KE) Nru 606/2009 tal-10 ta’ Lulju 2009 li jistabbilixxi regoli ddettaljati għall-implimentazzjoni tar-Regolament tal-Kunsill (KE) Nru 479/2008 fir-rigward tal-kategoriji tal-prodotti tad-dwieli, il-prattiċi enoloġiċi u r-restrizzjonijiet applikabbli (ĠU L 193, 24.7.2009, p. 1).